Vyriausybės politikoje gerovės klausimams visada būdavo skiriama daug dėmesio, tačiau ypač svarbūs jie pasidarė po neeilinės gegužės mėn. demonstracijos, kurioje, kaip manoma, dalyvavo 20 000 žmonių. Ją paskatino įstatymo projektas, kuriuo aukščiausiems pareigūnams būtų užtikrinami pensijų paketai ir suteikiamas neliečiamumas, saugantis nuo persekiojimo už baudžiamuosius nusikaltimus, susijusius su veikla, atlikta einant pareigas. Be to, demonstracijos dalyviai iškėlė tokius klausimus, kaip pragyvenimo, sveikatos priežiūros, būsto, viešojo transporto išlaidų didėjimas ir tarša. Po demonstracijos vyriausybės vadovas pareiškė, kad vyriausybė turi būti atviresnė visuomenei ir daugiau konsultuotis su piliečiais.

Makao nuo Honkongo skiriasi tuo, kad jo pagrindiniame įstatyme ir kituose teisės aktuose nenumatyta galimybės įvesti visuotinę rinkimų teisę. Nepaisant to, 2013 m. kovo mėn. JT pilietinių ir politinių teisių komitetas (CCPR) pasiūlė YAR Makao vyriausybei pateikti planą dėl perėjimo prie visiems lygiai taikomos ir visuotinės rinkimų teisės. Atsakydama vyriausybė pakartojo savo abejones, susijusias su Tarptautinio pilietinių ir politinių teisių pakto 25 straipsniu. Tačiau valdžios institucijos vis tiek turėtų apsvarstyti, kaip skatinti aktyvesnį visuomenės dalyvavimą renkant vyriausybės vadovą ir kartu didinti šių pareigų teisėtumą bei visuomenės paramą joms ir stiprinti gerą valdymą.

Rinkimų procesas paskatino diskusijas apie visuotinės rinkimų teisės įvedimą Makao. Atsakydamas į tai vyriausybės vadovas Chui Sai Onas per savo rinkimų kampaniją pareiškė, kad jis yra pasirengęs informuoti Kinijos centrinę vyriausybę apie Makao gyventojų nuomonę apie demokratiją. Demokratiją remiančios grupės pasakė, kad jis nė nebandė į savo programą įtraukti veiksmų plano siekiant visiškos demokratijos.

Prieš pakartotinį skyrimą įvyko Pagrindiniame įstatyme numatyta rinkimų procedūra, pagal kurią iš 400 vyriausybei pritariančių asmenų ir politikų sudarytas rinkimų komitetas iškelia kandidatus, o vėliau už juos balsuoja. Vyriausybės vadovas Chui Sai Onas buvo vienintelis kandidatas, jis išrinktas be konkurencijos 95,96 proc. arba 380 iš 396 balsų dauguma. 2009 m. rinkimuose jis irgi buvo vienintelis kandidatas, kaip ir ankstesnis vyriausybės vadovas 2004 m. rinkimuose. Pagal dabartinę Makao rinkimų teisę nėra lengva surengti konkuruojančių kandidatų iškėlimo procedūrą. Kad tai būtų atlikta, YAR Makao institucijos galėtų svarstyti galimybę pakeisti kai kurias rinkimų sistemos nuostatas.

Makao rinkos dėsniais grindžiama ekonomika toliau veikė efektyviai, tačiau sumažėjus pajamoms iš azartinių lošimų, nuo kurių YAR yra pernelyg priklausomas, gerokai nukentėjo ekonomikos augimas. Vienas pagrindinių prioritetų – gerinti eilinių piliečių, kurių gyvenimo ir būsto išlaidos nuolat didėja, gyvenimą. Spartėja Makao ekonominis bendradarbiavimas ir integracija su žemynine Kinija, ypač su Guangdongo provincija, ir tai padeda įveikti žemės ir žmogiškųjų išteklių trūkumą Makao. Šiuo požiūriu svarbus įvykis buvo Makao universiteto perkėlimas į Hengčino salą: Hengčinas yra žemyninės Kinijos teritorijoje, tačiau universitetas priklauso Makao jurisdikcijai. Reikia atnaujinti ir padaryti efektyvesnį Makao vyriausybės ir teismų sistemos veikimą, be kita ko, geriau valdant žmogiškuosius išteklius.

ES mano, kad, nepaisant sunkumų, principas „viena šalis – dvi sistemos“ 2014 m. toliau buvo taikomas tinkamai ir tai buvo naudinga YAR Makao, visai Kinijai ir tarptautinei bendruomenei. Vyriausybės vadovas Chui Sai Onas perrinktas antrai kadencijai. Rinkimų kampanija buvo valdoma pagal Pagrindinio įstatymo nuostatas, balsavo rinkimų komiteto nariai. Kandidatas buvo tik vienas, kaip ir renkant vyriausybės vadovą 2009 ir 2004 m. Makao pagrindiniame įstatyme nenumatyta vyriausybės vadovo rinkimuose laikytis visuotinės rinkimų teisės, tačiau vis dažniau kyla visuomenės diskusijos šiuo klausimu, o taip pat dėl to, ar valdžios institucijos turėtų svarstyti priemones, kuriomis būtų skatinamas aukštesnis visuomenės dalyvavimo rinkimuose lygis ir užtikrinama kandidatų konkurencija.

Kovo mėn. Makao Kovos su korupcija komisija (CCAC) metinėje ataskaitoje vyriausybės vadovui pranešė apie didelį darbo krūvį 2013 m. Jis susidarė ne dėl to, kad padaugėjo bylų, o dėl to, kad jos darosi sudėtingesnės. Makao piliečiai toliau reiškė nuomonę, kad komisija turi veikti veiksmingiau.

Socialinės gerovės didinimo priemonėms priklauso būtiniausios socialinės apsaugos sistemos įdiegimas, socialinio būsto statyba, medicinos pašalpos ir 15 metų nemokamo mokslo bei subsidijų, skirtų paskatinti studentus tęsti mokslus. Be to, buvo įgyvendinamos JT komiteto rekomendacijos dėl visuomenės, valstybės tarnautojų ir teisėsaugos darbuotojų švietimo apie žmogaus teises ir informuotumo apie žmogaus teisių apsaugą didinimo.

Toliau tęsiamas Makao ekonominis bendradarbiavimas ir integracija su žemynine Kinija, ypač pabrėžiant Guangdongo provinciją pagal Bendrąjį susitarimą dėl regionų bendradarbiavimo. Makao vyriausybė ne tik dalyvauja Guangdongo provincijos Hengčino salos ir Nanšos plėtroje bei statybose, bet ir prisideda vystant naujus Žongčano and Kihengo rajonus. Guangdongas, Honkongas ir Makao kartu surengė 10-tąjį Visos Judziango upės deltos regioninio bendradarbiavimo ir vystymosi forumą.

Gruodžio 20 d. Prezidentas Xi Jinpingas pasakė kalbą 15-ųjų Makao grąžinimo Kinijai metinių proga per naujos YAR vyriausybės inauguraciją. Jis paminėjo, kad per pastaruosius 15 metų Makao, remiamas centrinės vyriausybės, sėkmingai įgyvendino principą „viena šalis – dvi sistemos“. Jis pažymėjo, kad reikia konsoliduoti Makao ekonominę ir socialinę raidą ir siekti dar didesnės pažangos. Prezidentas Xi nustatė keturis naujosios vyriausybės prioritetus: gerinti teise pagrįstą Makao valdymą, įvairinti ekonomiką ir siekti jos tvarumo, spręsti su gyventojų gyvenimo lygiu susijusias problemas bei mažinti socialinę nelygybę ir galiausiai ugdyti jaunimą taip, kad jis suprastų principą „viena šalis – dvi sistemos”.

Po dviženklius skaičius siekusio augimo 2013 m. Makao ekonomikos augimas 2014 m. sulėtėjo, sumažėjus pajamoms iš lošimų, nes lošimų pramonė išgyveno didžiausią krizę nuo 2002 m., kai ji buvo liberalizuota. 2014 m. gruodžio mėn. pajamos iš lošimų sumažėjo 30 proc., ir tai buvo jau septintas iš eilės jų mažėjimo mėnuo. Tačiau dėl didesnio pirmų kelių mėnesių augimo per metus jos sumažėjo tik 2,6 proc., iki 351,5 mlrd. MOP. Lošimų veiklos vykdytojų padėtis pablogėjo, kai Centrinės vyriausybės vykdoma kova su korupcija atbaidė turtingus lošėjus iš žemyninės dalies (vadinamasis svarbių asmenų segmentas užtikrina iki 70 proc. lošimo sektoriaus įplaukų). Sulėtėjus ekonomikos augimui, sumažėjo ir masinės lošimų rinkos paklausa.

Dėl to, kad labai sumažėjo bendros lošimų pajamos ir turistų išlaidos, bendras 2014 m. BVP realiai sumažėjo 0,4 proc. , nes spartų pirmo pusmečio BVP augimą atsvėrė antro pusmečio smukimas. Tačiau vidaus paklausa ir toliau buvo didelė. Privatus vartojimas ir valdžios sektoriaus išlaidos atsilaikė. Toliau didėjo privačios investicijos, statyti nauji viešbučiai ir poilsio centrai. Planuojama pastatyti šešis naujus milžiniškus pramogų centrus. Dėl aktyvios ekonominės veiklos infliacinis spaudimas 2014 m. išliko gana didelis – 6 proc. Pastaruosius trejus metus nedarbo lygis išliko stabilus, kiek mažesnis ar lygus 2 proc. 2014 m. jis buvo 1,7 proc. Nepaisant susilpnėjusio lošimų sektoriaus, turizmui sekėsi gerai: atvyko 31,5 mln. turistų arba 7,5 proc. daugiau negu praėjusiais metais.

Makao ir toliau patiria didelį darbo jėgos trūkumą, jo ekonomika labai priklauso nuo atvykstančių darbuotojų ir specialistų. 2014 m. darbuotojų nerezidentų skaičius išaugo 24 proc. ir siekė 170 346 žmonių, o tai 42 proc. darbingo amžiaus gyventojų. Verslo atstovai skundėsi, kad plečiant verslo operacijas trūksta tinkamų specialistų.

Liepos mėn. Teisėkūros asamblėjoje vyko įstatymo projekto, kuriuo nustatytas minimalus darbo užmokestis, pirmasis svarstymas. Vyriausybė pasiūlė teisės aktais nustatyti minimalų darbo užmokestį – 30 MOP už valandą – turtą administruojančių bendrovių Makao įdarbinamiems apsaugos darbuotojams ir prižiūrėtojams.

Pagal pajamas vienam gyventojui Makao yra tarp turtingiausių pasaulio valstybių, tačiau pajamų pasiskirstymas labai netolygus. Vyriausybė siekia tolygiau paskleisti gerovę, įgyvendindama 2008 m. pradėtą grynųjų pinigų dalijimosi sistemą. 2014 m. kiekvienas nuolatinis gyventojas gavo 9 000 MOP, o kiekvienas laikinas gyventojas – 5 400 MOP. Lapkričio mėn. vyriausybės vadovas Chui paskelbė, kad tokios pačios sumos bus išmokėtos 2015 m., be to, numatytos papildomos subsidijos reikalavimus atitinkantiems garantinių lėšų sąskaitų turėtojams bei įvairios mokesčių nuolaidos verslo įmonėms ir asmenims. 2014 m. vyriausybės atlikta nuomonių apklausa parodė, kad turtiniai skirtumai mažėja .

Dėl stambaus Makao lošimų sektoriaus regione yra didelių pinigų plovimo galimybių, nes jame sudaroma progų atkeliauti neteisėtų pinigų srautams iš žemyninės dalies. 2014 m. valdžios institucijos keletą kartų bandė su tuo kovoti, be kita ko, griežtindamos su lošėjų grupių kelionių organizavimu susijusių tarpininkų priežiūrą . Suimti keleto pagrindinių lošėjų grupių kelionių organizavimo tarpininkai arba vykdomas su jais susijęs tyrimas. Be to, Makao vyriausybė, siekdama sumažinti galimybių išvengti valiutos operacijų kontrolės, apribojo mobiliųjų mokėjimo kortelių naudojimą kazino. Gruodžio mėn. lankydamasis Makao Prezidentas Xi Jinpingas pažymėjo, kad kazino veikla paremtas ekonomikos augimas sukėlė „giluminių problemų“ ir „plėtros pavojų“. Makao turi gerinti lošimų pramonės reglamentavimą ir priežiūrą ir užtikrinti ekonomikos įvairovę geriau naudodamas vietinius išteklius, ypač bendradarbiaudamas su Visos Judziango upės deltos regionu. Ta pačia proga Makao Pagrindinio įstatymo komiteto pirmininkas ir Nacionalinio liaudies kongreso nuolatinio komiteto generalinio sekretoriaus pavaduotojas pažymėjo, kad „perdėtas kliovimasis“ lošimų pramone prieštarauja ne tik YAR, bet ir visos nacijos interesams.

Siekiant padėti Makao įvairinti ekonomiką, pasitelkiant tarpvalstybinį bendradarbiavimą su Guangdongo provincija, 2009 m. pritarus Kinijos valstybės tarybai buvo įkurta Hengčino naujoji zona , kurioje tiriamas naujas Guangdongo, Honkongo ir Makao bendradarbiavimo būdas. 2014 m. Makao vyriausybė iš viso buvo gavusi 89 Makao įmonių paraiškas įsisteigti Hengčine, iš kurių 33 perduotos patvirtinti Hengčine veikiančioms institucijoms. Tačiau Makao mažųjų ir vidutinių įmonių atstovai sakė, kad nustatytos per griežtos MVĮ įsisteigimo sąlygos, ir nemanė, kad įsisteigimas naujojoje zonoje teiktų daug galimybių. Makao pradėjo svarstyti bendradarbiavimą su Žongčanu, gretimu Džuhajaus miestui, dėl galimybės įsigyti ar išsinuomoti sklypus Makao pramonės plėtrai. Siekdama sudaryti palankesnes sąlygas prekių ir žmonių srautams tarp Makao ir Hengčino naujosios srities, Kinijos valstybės taryba sutiko nuo gruodžio 18 d. pratęsti trijų pasienio kontrolės punktų tarp Makao ir Džuhajaus darbo laiką. Dabar kontrolės punktai dirba visą parą ir dėl to žmonėms pasidarė lengviau vykti į darbą ir atgal. Susitarimas patogus tiems, kuriems Makao gyventi per brangu ir kuriems tenka ieškoti alternatyvių būstų už jo teritorijos ribų; taip sumažinamas spaudimas Makao būsto sektoriui.

Sėkmingai vystomi Makao, Džuhajų ir Honkongą jungiantys transporto ryšiai. 2016 m. pabaigoje tikimasi užbaigti statyti tiltą, jungiantį Honkongą, Džuhajų ir Makao. Tikimasi, kad 2015 m. jūros tuneliu iki Makao bus nutiestas greitaeigis geležinkelis tarp Guangžou ir Džuhajaus. Šie infrastruktūros projektai leis smarkiai sutrumpinti keliones iš žemyninės dalies į Makao ir Honkongą ir atgal.

Gruodžio mėn. žemyninė Kinija ir Makao pasirašė papildomą susitarimą dėl pagrindinio prekybos paslaugomis liberalizavimo Guangdongo provincijoje pagal Glaudesnės ekonominės partnerystės susitarimą tarp žemyninės Kinijos ir YAR Makao (CEPA). Papildomas susitarimas sudarytas po dešimties kitų pagal CEPA pasirašytų papildomų dokumentų. Tikimasi, kad jis taps pagrindinio prekybos paslaugomis liberalizavimo modeliu, kuris 2015 m. bus taikomas visoje Kinijoje. Kinija įsipareigojo iki 2015 m. arba iki 12-ojo nacionalinio penkmečio plano pabaigos įvesti pagrindinį prekybos paslaugomis su Makao liberalizavimą.

Makao atitinkamai 2011 ir 2013 m. Ekonominio bendradarbiavimo ir plėtros organizacijos (EBPA) Pasaulinis skaidrumo ir keitimosi informacija mokesčių tikslais forumas sėkmingai atliko 1 ir 2 etapo tarpusavio vertinimus ir patvirtino, kad tiek jo teisinė sistema, tiek faktinė veikla dėl keitimosi mokesčių srities informacija pateikus prašymą atitinka sutartus tarptautinius standartus. 2014 m. Makao sudarė mokesčių susitarimus su 20 jurisdikcijų, iš kurių penki yra susitarimai dėl dvigubo apmokestinimo ir 15 – dėl keitimosi mokesčių srities informacija.

Makao taip pat teigiamai atsakė į pasaulinį raginimą imtis veiksmų kovojant su mokesčių vengimu. 2014 m. rugsėjo mėn. YAR Makao vyriausybė paskelbė, kad Makao pradės laikytis G20 remiamo ir EBPA sukurto visuotinio automatinio keitimosi finansinių sąskaitų informacija standarto. Valdžios institucijos nurodė, kad Makao iš dalies pakeis savo teisės aktus siekdamas užtikrinti, kad būtų laiku pradėta laikytis naujo standarto.

ES ir Makao dvišaliai santykiai

ES ir Makao dvišalė prekyba 2014 m. sumažėjo 11 proc. ir pasiekė 613 mln. EUR. ES eksportas į Makao sumažėjo 5,9 proc., iki 540 mln. EUR, dėl sulėtėjusio Makao ekonomikos augimo sumažėjo jo importo paklausa. Didžiąją eksporto iš ES dalį sudarė prabangos prekės, maistas, gėrimai ir automobiliai. Toliau traukiantis Makao pramonei, 2014 m. ES importas iš Makao smarkiai sumažėjo – 37 proc., iki 72 mln. EUR. Taigi ES užfiksuotas 468 mln. EUR prekybos su Makao perteklius. Po Kinijos ES į Makao ir toliau importuoja daugiausia – 2014 m. ES importas sudarė 24 proc. viso importo. ES ir jos verslo bendruomenė siekia bendradarbiauti su Makao vyriausybe ir palaiko jos pastangas įvairinti ekonomiką, didinti ekonomikos vystymosi tvarumą, skatinti dvišalę prekybą ir investicijų srautus.

Teigiamai plėtoti ES ir Makao dvišaliai santykiai. Liepos 15 d. Briuselyje surengtas 19-asis Jungtinio komiteto posėdis pagal ES ir Makao prekybos ir bendradarbiavimo susitarimą. Posėdyje apžvelgtos teigiamos bendradarbiavimo ekonomikos, prekybos ir švietimo srityje tendencijos. Ypatingas dėmesys buvo skiriamas Makao ekonominiam bendradarbiavimui su žemynine dalimi pagal CEPA ir Visos Judziango upės deltos, įskaitant Hengčino naująją sritį, sistemą. Siekdami stiprinti verslo ryšius, ES ir Makao susitarė užmegzti nuolatinį ES ir Makao verslo dialogą, kad Makao veikiančioms ES verslo įmonėms ir valdžios institucijoms būtų lengviau tiesiogiai keistis informacija ir siekti vidutinės trukmės tikslų, kaip antai ekonomikos įvairinimo.

2013 m. atidaryti Makao Europos prekybos rūmai (MEPR) aktyviai vykdo veiklą ir plėtoja darbotvarkę. Bendradarbiaudami su Europos prekybos rūmais Honkonge, MEPR koordinavo Europos dalyvavimą kovo mėn. vykusiame Makao tarptautiniame bendradarbiavimo aplinkos srityje forume ir parodoje (MIECF), kuriame dalyvavo 38 Europos atstovai iš 12 ES valstybių narių, ir spalio mėn. vykusioje Makao tarptautinėje prekybos ir investicijų mugėje, kurioje dalyvavo 11 valstybių narių atstovai. MEPR vaidmuo tolesniame ES ir Makao verslo dialoge augs.

Pagal Europos Sąjungos akademinių studijų programą (EUAP) Makao įvyko daug naujų renginių. Makao universiteto vadovaujamas konsorciumas pagal EUAP surengė kviestinių kalbėtojų paskaitų, seminarų ir pirmą tarptautinę konferenciją ES ir Kinijos santykių tema, kurioje dalyvavo 12 universitetų iš septynių šalių. Išplėsta ir EUAP tikslinio informavimo veikla: surengta pirmoji ES vasaros mokykla vietos moksleiviams ir ES trumpo metražo kino filmų konkursas, kurio metu sukurti devyni trumpo metražo filmai apie ES ir Makao santykius. Pagal EUAP buvo antrą kartą surengtas inscenizuotas Europos Vadovų Tarybos posėdis pagal populiarų „ES modelį“; laimėtojams surengta pažintinė išvyka į Briuselį. Minint Europos dieną EUAP surengė seminarų ir jaunimui skirtos veiklos ES savaitę.

Europos Komisija toliau bendradarbiavo su Makao politechnikos institutu rengiant kinų ir portugalų kalbų vertėjus žodžiu ir raštu. Taip buvo stiprinamas Makao kaip Kinijos ir portugališkai kalbančių šalių susitikimo platformos vaidmuo.

Pagrindiniai 2015 m. prioritetai, be kita ko, yra bendradarbiavimas siekiant įvairinti Makao ekonomiką, CEPA teikiamos naudos Makao įsisteigusioms vietos ir Europos bendrovėms didinimas ir reguliavimo konvergencijos tokiose srityse, kaip konkurencijos politika, viešieji pirkimai ir intelektinės nuosavybės teisės, tyrimas.